
R E P U B L I K A  H R V A T S K A

R J E Š E N J E

		Trgovački sud u Zagrebu po sucu pojedincu Nikolini Dorić Hadžisejdić u postupku sklapanja predstečajne nagodbe nad dužnikom PORTOS ADRIATIC d.o.o., Zadar, Špire Brusine 16, 2. listopada 2018.,



r i j e š i o  j e

I     Nastavlja se postupak čiji je prekid određen rješenjem od 29. kolovoza 2016. 
II    Ovaj sud se oglašava mjesno nenadležnim.
III   Nakon pravomoćnosti ovoga rješenja predmet će se ustupiti mjesno nadležnom 	      Trgovačkom sudu u Zadru. 

Obrazloženje

	Rješenjem ovog suda posl. br. St-4662/16-12 od 29. kolovoza 2016. sukladno odredbi čl. 213. st. 1. Zakona o parničnom postupku („Narodne novine“ broj:  53/1991, 91/1992, 112/1999, 129/2000, 88/2001, 117/2003, 88/2005, 2/2007, 96/2008, 84/2008, 123/2008, 57/2011, 25/2013, 89/2014; dalje ZPP) određen je prekid postupka do pravomoćnog okončanja upravnih sporova koji se vode pred Upravnim sudom u Zagrebu pod posl. br. Usl-2473/15 i Usl-2013/16. 
	Sud je uvidom u web stranice Financijske agencije utvrdio da je od strane Ministarstva financija, Sektora za drugostupanjski postupak doneseno rješenje kojim se poništava rješenje Financijske agencije, Regionalnog centra Zagreb, Nagodbenog vijeća HR01, Klasa: UP-I/110/07/14-01/7314, Ur. broj: 04-06-18-7314-116 od 28. ožujka 2018. i predmet vraća na ponovni postupak (list 103-107 spisa). Iz obrazloženja navedenog rješenja proizlazi da je Upravni sud u Zagrebu donio presudu posl. br. Usl-2473/15-12 od 21. srpnja 2017. kojom je uvažena tužba vjerovnika te je poništeno rješenje Financijske agencije od 10. ožujka 2015. kojim su utvrđene tražbine vjerovnika. 
Obzirom na navedeno, odlučeno je temeljem odredbe čl. 215. st. 4. ZPP  kao u stavku I izreke ovog rješenja.
Podneskom od 17. kolovoza 2018. (list 99 spisa) dužnik je obavijestio sud da je 6. veljače 2018. promijenio sjedište te da je sjedište dužnika Zadar, Špire Brusine 16 te da je za vođenje predstečajne nagodbe nadležan Trgovački sud u Zadru te sukladno tome predložio da se predmet ustupi nadležnom sudu na daljnje postupanje. 
Uvidom izvadak iz sudskog registra za dužnika utvrđeno je da je sjedište dužnika Zadar, Špire Brusine 16. 
	Odredbom čl. 66. st. 1. Zakona o financijskom poslovanju i predstečajnoj nagodbi („Narodne novine“ broj: 108/12, 144/12, 81/13, 112/13, dalje: ZFPPN) određeno je da je dužnik dužan u roku 15 dana od izvršnosti rješenja iz čl. 60. st. 13. ovog Zakona podnijeti trgovačkom sudu, nadležnom prema sjedištu dužnika, prijedlog za sklapanje predstečajne nagodbe. 

	Uvidom u web stranice Financijske agencije utvrđeno je da je 28. rujna 2018. doneseno rješenje o prihvaćanju plana restrukturiranja (list 109-111 spisa). Nakon izvršnosti navedenog rješenja dužnik je dužan podnijeti nadležnom trgovačkom sudu prema sjedištu dužnika, prijedlog za sklapanje predstečajne nagodbe.  

	Obzirom da je dužnikovo sjedište u Zadru te sukladno odredbi čl. 66. st. 1. ZFPPN sud je odlučio kao u stavku II izreke rješenja.

	Odluka iz stavka III izreke ovog rješenja temelji se na odredbi čl. 21. ZPP u svezi čl. 31. ZFPPN-a. 

Zagreb, 2. listopada 2018.

									SUDAC:
								Nikolina Dorić Hadžisejdić, v.r.
 

POUKA O PRAVNOM LIJEKU:
Protiv ovog rješenja pravo na žalbu ima stečajni upravitelj, dužnik pojedinac i svaki stečajni vjerovnik. Žalba se podnosi u roku 8 dana po dostavi rješenja, a ulaže se putem ovog Suda u 2 primjerka za Sud i po 1 za svaku protivnu stranku. 



Za točnost otpravka-ovlašteni službenik:
                                       Valentina Gabud



image1.png




